DA Den Europæiske Unions Tidende C 159/33

Sag anlagt den 28. februar 2014 — JingAo Solar m. fl. mod Rådet

(Sag T-157/14)

2014/C 159/45

Processprog: engelsk

Parter

Sagsøgere: JingAo Solar Co. Ltd (Ningjin, Kina); Shanghai JA Solar Technology Co. Ltd (Shanghai, Kina); Yangzhou JA Solar Technology Co. Ltd (Yangzhou, Kina); Hefei JA Solar Technology Co. Ltd (Hefei, Kina); Shanghai JA Solar PV Technology Co. Ltd (Shanghai); og JA Solar GmbH (München, Tyskland) (ved advokaterne A. Willems, S. De Knop og J. Charles).

Sagsøgte: Rådet for Den Europæiske Union

Sagsøgernes påstande

— Sagen fremmes til realitetsbehandling.

— Rådets gennemførelsesforordning (EU) nr. 1238/2013 om indførelse af en endelig antidumpingtold og endelig opkrævning af den midlertidige told på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina (EUT L 325, s. 1) annulleres, for så vidt som den vedrører sagsøgerne.

— Rådet tilpligtes at betale sagens omkostninger.

Søgsmålsgrunde og væsentligste argumenter

Til støtte for søgsmålet har sagsøgeren anført seks anbringender.

1. Første anbringende om, at institutionerne ved at indføre antidumpingforanstaltninger over for fotovoltaiske moduler af krystallinsk silicium og nøglekomponenter afsendt fra Folkerepublikken Kina, selv om der i indledningsmeddelelsen kun var tale om fotovoltaiske moduler af krystallinsk silicium og nøglekomponenter hertil med oprindelse i Folkerepublikken Kina, har tilsidesat artikel 5, stk. 10, og stk. 11, i Rådets forordning (EF) nr. 1225/2009 (1).

2. Andet anbringende om, at institutionerne ved at indføre antidumpingforanstaltninger over for fotovoltaiske moduler af krystallinsk silicium og nøglekomponenter hertil, der ikke var genstand for en antidumpingundersøgelse, har tilsidesat artikel 1 og 17 i Rådets forordning (EF) nr. 1225/2009.

3. Tredje anbringende om, at institutionerne ved at anvende en ikke-markedsøkonomisk metode til at udregne dumpingmargenen af produkter fra lande med markedsøkonomi har tilsidesat artikel 2 i Rådets forordning (EF) nr. 1225/2009.

4. Fjerde anbringende om, at institutionerne ved kun at udføre en undersøgelse af to forskellige produkter (dvs. fotovoltaiske moduler af krystallinsk silicium og celler) har tilsidesat artikel 1, stk. 4, i Rådets forordning (EF) nr. 1225/2009.

5. Femte anbringende om, at institutionerne ved at undlade at undersøge ansøgerens anmodninger om markedsøkonomisk behandling, har tilsidesat artikel 2, stk. 7, litra c), i Rådets forordning (EF) nr. 1225/2009.

6. Sjette anbringende om, at institutionerne ved at undlade separat at opgøre det tab, som Unionens industri lider som følge af dumpingimporter og andre kendte faktorer, og — som følge heraf — ved at indføre en toldsats, der overstiger, hvad der er nødvendigt for at afhjælpe den skade, som dumpingimporter har påført Unionens industri, har tilsidesat artikel 3 og artikel 9, stk. 4, i Rådets forordning (EF) nr. 1225/2009.

(1) Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (EUT L 343, s. 51)